
Félelem nélkül: William Wallace története

Kulcsszavak: William Wallace; 1. skót függetlenségi háború; középkor; Skócia; I. Edvárd
Előadásom célja William Wallace, az első skót függetlenségi háború ikonikus alakjának életét és történeti szerepét bemutatni. Wallace életútja – amelyet sokáig a legendák homálya borított – a 13. század végi angol-skót konfliktus sűrűjében bontakozott ki, amikor az angol uralommal szembeni skót ellenállás egyre szervezettebb formát öltött. Kezdetben Skócia önállóságát a trónöröklési válság és I. Edvárd angol király expanzív politikája veszélyeztették, amelyek a függetlenségi harc közvetlen kiváltó okai voltak.
Az előadás központi eleme Wallace felemelkedésének útja, amely a skót felkelés élére emelte őt – különösen az 1297-es Stirling-hídi csatában mutatkozott meg stratégiai tehetsége. Elemzem Wallace szerepét a függetlenségi mozgalom megszilárdításában és harci taktikáinak hatását, amely az angol túlerő elleni hatékony ellenállás szimbólumává tette. A falkirki csatában elszenvedett veresége után Wallace bujkálni kényszerült, majd 1305-ben történt elfogása és kivégzése során vált mártírrá és a skót szabadság eszméjének örök szimbólumává.
Végezetül Wallace kultuszának kialakulását és utóéletét vizsgálom. Wallace alakja túlnőtt a történelmi kereteken és olyan szimbolikus figurává vált, aki ma is a nemzeti önrendelkezés és ellenállás jelképe. Az előadás Wallace történetén keresztül rámutat a skót nemzeti identitás fejlődésére, miközben hősies példája továbbra is inspirációként szolgál a történeti és kulturális emlékezetben. 



